The Man Who Would Be King (cinta)

Iste articlo ye sobre una cinta de cine d'aventuras anglo-estausunidense de 1975; ta atros usos, se veiga The Man Who Would Be King.

The Man Who Would Be King (títol orichinal en anglés, en aragonés L'hombre que quereba estar rei; estrenada en Aragón con o títol en castellano de El hombre que pudo reinar, L'hombre que podió reinar en aragonés) ye una cinta anglo-estausunidense de l'anyo 1975 de cine d'aventuras dirichida por John Huston seguntes un guión adaptau por él mesmo y por Gladys Hill d'un cuento de Rudyard Kipling, The Man Who Would Be King, publicau en 1888 fendo parte d'a colección de cuentos The Phantom Rickshaw and Other Tales. Producida por John Foreman ta la productora Columbia Pictures, con una Banda Sonora Orichinal de Maurice Jarre y una dirección de fotografía d'Oswald Morris, en l'elenco d'a cinta participan, entre d'atros, os actors Sean Connery, Michael Caine, Christopher Plummer, Saeed Jaffrey y Shakira Caine.

Ambientada en o Raj britanico de finals d'o sieglo XIX, a cinta explica las aventuras de dos antigos suboficials de l'exercito britanico en o Kafiristán, actualment situau en Afganistán, rodando-se en os Pinewood Studios en o reino Uniu y en localizacions exteriors en Francia (Chamonix, a on se filmoron as escenas de lurtes), Estaus Unius y Marruecos, en obtenendo cuatro nominacions a los Premios Oscar, dos a los Premios BAFTA y una atra a los Premios Globos d'Oro.

 Argumento 
En l'anyo 1885 mientres o Raj britanico, lo periodista britanico Rudyard Kipling ye abordau por un candanero aparentment enlocau qui li diz estar Peachy Carnehan, un antigo conoixiu. Carnehan explica a Kiplig que él y lo suyo companyero Daniel Dravot (toz dos antigos sarchentos de l'exercito britanico destacau en a India) viachoron dillá d'as mugas d'a India con Afganistán, plegando dica lo Kafiristán, amán d'o territorio de l'Imperio Ruso.

Feba tres anyadas que Carnehan y Dravot heban conoixiu a Kiplig cuan Carnehan, diimpués de robar-li lo reloch, heba visto que portaba un simbolo masón y en parar cuenta que heba robau a un companyero masón, decidió de tornar-lo-li. En ixas envueltas Carnehan y Dravot yeran preparando un complot ta fer chantache a un rachá y Kipling heba frustrau ixe plan en fer que intervenisen as autoridaz britanicas, salvando-se Carnehan d'a suya deportación nomás que porque estió capable de fer un nuevo chantache, ista vegada a lo comisionau britanico.

Frustraus por a falta d'oportunidaz ta fer en a India trapazas ta obtener bella ganancia en estar o país cada vegada mas regulau y ordenau (en parte gracias a lo suyo propio treballo como militars) y con garra expectativa si tornasen en a metropoli britanica, de no estar bel treballo mal pagau, Carnehan y Dravot se presentan en a oficina de Kipling ta explicar-li lo suyo nuevo plan. Armaus con vinte rifles y la suyas correspondients municions, albandonarán a India ta dirichir-se enta lo remoto y perigloso Kafiristán, en trescruzando lo no menos perigloso Afganistán dica plegar-ie. En ixe territorio, que ye desconoixiu de raso ta los europeus, ya trobarán bel gubernant d'o lugar que ameniste los suyos servicios como mercenarios y l'aduyarán a redotar a los suyos enemigos, encara que cuan l'haigan conseguiu lo derrocarán a él ta asinas poder espullar o reino tranquilament. Kipling preba de disuadir-los pero en no lograr-lo lis fa entrega d'un simbolo masonico en preba de chermandat.

Carnehan y Dravot sinyan, con Kipling como testigo, un contracto a on alcuerdan renunciar a l'alcol y a las mullers, y bien luego marchan enta lo norte, dica lo paso Khyber ta dentrar en Afganistán. Mientres bellas semanas viachan en trescruzando ixe país y luitando contra bandolers, tronadas de nieu y lurtes. Finalment, cuan plegan en Kafiristán troban a Billy Fish, un antigo soldau gurkha a lo servicio d'os britanicos que ye o solo supervivient d'una expedición britanica que heba plegau en Kafiristán feba bellas anyadas. Billy, qui charra l'anglés y la luenga local, ye imprescindible t'aduyar-los en a suya aventura. En primeras troban a lo chefe d'un lugarón que se troba menazau y constantement espulauu por os suyos vecins y lu ufren os suyos servicios. Cuan lo chefe accepta, principian a entrenar a un chicot grupo de soldaus; cuan consideran que lo suyo chicot exercito ye preparau, marchan contra un lugarón vecino los habitants d'o cual gosan espullar a las chents que agora fan parte d'o suyo exercito. Mientres a batalla, una flecha enemiga se clava en l'uniforme de Dravot, pero ni él ni Carnehan paran cuanta d'a importancia d'iste escaicimiento.

En veyer os suyos soldaus mesmo que los soldaus enemigos que la flecha no li ha produciu garra danyo, encara que teneba que haber-lo matau en clavar-se en o suyo corazón, toz lo consideran un dios vivient y, en consecuencia, s'adhiben a lo suyo exercito, que marcha enta lo siguient lugar, a on viven enemigos de qui acababa de redotar. Pero istos tamién se li adhiben, en un proceso que se repite dica que no queda garra enemigo. alavez, deponen a lo rei a qui dica l'inte teoricament serviban, pero lis plega una petición que no pueden refusar: o sumo sacerdot d'a redolada los ha convocau a la suya ciudat sagrada de Sikandergul. En plegar-ie, lo sumo sacerdot decide que son uns embabucadors y ordena la suya muerte, pero en desperfilar a chupa de Dravot veye o simbolo que leva colgau d'o suyo cuello, que no ye atro que lo simbolo masonico que Kipling li heba dau. alavez lo sacerdot lo deixa libre en creyer que sí que ye un dios, porque ixe simbolo masonico, una estrela de cinco puntas, ye coincident con un simbolo secreto que nomás que él conoixeba y que heba marcau en a roca lo mesmo Alexandre lo Gran, o zaguer conquistador d'a redolada y que, cuan marchó, afirmó que bel día ninviaría a lo suyo fillo ta que los gubernase.

Asinas, os kafiristanesos aclaman a Dravot como a un dios, en considerando-lo lo fillo d'Alexander, y lo portan dica una cambra con un gran tresoro en forma d'oro, archent, piedras preciosas y choyas. Carnahan proposa pillar tot lo que puedan portar-se con éls y marchar escapaus enta la collada ta tornar en a India antes de que plegue l'hibierno y la nieu zarre lo paso. Pero Dravot tien una idea diferent: se veye en dictando leis, recebindo l'adulación d'os nativos y mesmo suenia con tractar-se a lo mesmo livel con a reina Vitoria. Tamién ha conoixiu a una polidisma mesacha clamada Roxana (mesmo que la muller d'Aleixandre) y decide casar-se con ella y tener fillos, dando asinas orichen a la suya propia dinastía.

 Elenco The Man Who Would Be King en Internet Movie Database. 
 Actor  Papel  Notas  Sean Connery  Daniel Dravot   Michael Caine  Peachy Carnehan   Christopher Plummer  Rudyard Kipling   Saeed Jaffrey  Billy Fish   Larbi Doghmi  Ootah   Jack May  Comisionau d'o dictricto   Karroom Ben Bouih  Kafu Selim   Mohammad Shamsi  Babu   Albert Moses  Ghulam   Paul Antrim  Mulvaney   Graham Acres  Oficial   The Blue Dancers of Goulamine  Bailarins   Shakira Caine  Roxanne   Nadia Atbib  Bailarina  No acreditada Yvonne Ocampo  Bailarina  No acreditada Gurmuks Singh  Soldau sikh  No acreditau Kimat Singh  Soldau sikh No acreditau

 Producción 
The Man Who Would Be King heba estau un prochecto favorito de John Huston dende que heba leyiu o cuento de Kipling de nino. Teneba la idea de fer ista cinta dende los anyos 1950, pensando en os actors Clark Gable y Humphrey Bogart como Daniel Dravot y Peachy Carnehan, respectivament. Tanimientres no podió completar iste prochecto antes de que morise Bogart en 1957 y Gable en 1960. En os anyos 1960 pensó en Burt Lancaster y Kirk Douglas y dimpués en a parella Richard Burton y Peter O'Toole. En os anyos 1970 prebó con os actors Robert Redford y Paul Newman, pero Newman li suchurió que estasen actors britanicos qui protagonizasen a cinta, estando él mesmo qui recomendó a Connery y Caine. Caine s'intresó muito en a historia, y encara mas cuan li dicioron que lo papel s'heba pensau en primeras ta Humphrey BogarT, qui yera lo suyo actor favorito cuan era nino.

O papel de Roxana (lo solo papel femenín d'a cinta) s'heba pensau que estase ta Tessa Dahl, la filla de Roald Dahl y l'actriz Patricia Neal. Tessa yera bien intresada en o papel y mesmo perdió peso ta poder interpretar-lo, pero finalment Huston consideró que yera millor boscar una actriz que estase mas conforme con l'aspecto fisico que se suposa ta los nativos de Kafiristán. Mientres una cena con Caine, se diz que dició que "amenistamos trobar una princesa arabe el bel puesto". alavez paroron cuenta que en ixa mesma cena se trobaba Shakira Caine, la muller de Caine, qui yera descendient d'indios, y finalment Huston y Caine la convencioron ta que acceptase lo papel.

A mayor parte d'o rodache s'escaició en os Pinewood Studios, amán de Londres. Ta las escenas exteriors, se facioron filmacions en Francia (en Chamonix, a on se filmoron as escenas de nieu y lurtes), en Estaus Unius (en a Glen Canyon National Recreation Area en Utah) y Marruecos (en Ouarzazate).

 Premios 
 Premio  Calendata  Edición  Categoría  Premiau  Notas Premios Oscar Ganadors y nominaus d'os Premios Oscar 1976 en a pachina web de l'Academia d'as Artes y as Ciencias Cinematograficas de Hollywood. 1976  48ena edición  Nominada a l'Oscar a lo Millor Guión Adaptau  John Huston, Gladys Hill   1976  48ena edición  Nominada a l'Oscar a la Millor Dirección Artistica  Alexandre Trauner, Tony Inglis, Peter James   1976  48ena edición  Nominada a l'Oscar a lo Millor Disenyo de Vestuario  Edith Head   1976  48ena edición  Nominada a l'Oscar a lo Millor Montache  Russell Lloyd  Premios BAFTA Premios BAFTA 1976 en a pachina web de l'Academia Britanica d'as Artes d'o Cine y d'a Televisión. 1976  29ena edición  Nominada a lo BAFTA a la Millor Fotografía  Oswald Morris  1976  29ena edición  Nominada a lo BAFTA a lo Millor Disenyo de Vestuario  Edith Head Premios Globos d'Oro The Man Who Would Be King en a web oficial d'os Premios Globos d'Oro. 1976  33ena edición  Nominada a lo Globo d'Oro a la Millor Banda Sonora  Maurice Jarre Premios WGA 1976    Nominada a lo WGA a lo Millor Guión Adaptau de Drama  John Huston, Gladys Hill Premios d'a Semana Internacional de Cine de Valladolit Palmarés d'a 21ena edición d'a Semana Internacional de Cine de Valladolit. 1976  21ena edición Nominada a la Espiga d'Oro d'a Semana Internacional de Cine de Valladolit  The Man Who Would Be King 

 Critica 
John Simon, d'a revista New York consideró que la cinta yera lo millor treballo de Houston dende The African Queen, vintitrés anyadas antes. John Simon: Over the Mountains, Across the Oceans, Beyond the Pale, en New York de 12 de chinero de 1976, p. 58.

O critico Jay Cocks escribió en Time que: Jay Cocks: Rogues' Regiment en Time de 29 d'aviento de 1975.

Vincent Canby en The New York Times deciba que: Vincent Canby: Connery and Caine Flee Kipling India, en The New York Times, 18 d'aviento de 1975.

D'atra man, o critico Roger Ebert li atorga cuatro estelas sobre cuatro y afirma que: The Man Who Would Be King, 23 de febrero de 1976.

Gene Siskel en o Chicago Tribune li da tamién cuatro estrelas sobre cuatro y fa las siguients valoracions: The Man Who Would Be King, en o Chicago Tribune, 23 de febrero de 1976.

Tanimientres, una critica en Variety ye negativa enta l'actuación de Michael Caine: The Man Who Would Be King, en Variety.

En Espinof Alberto Abuín valora asinas a cinta, centrando-se mas que mas en o suyo director, John Huston: "El hombre que pudo reinar", de John Huston, en Espinoff, 26 d'abril de 2011.

 Se veiga tamién 
 Cine en 1975.
 Cintas de 1975.

 Referencias 

 Vinclos externos 
  The Man Who Would Be King en Internet Movie Database.
  The Man Who Would Be King en AllMovie.
  The Man Who Would Be King en TCM Movie Database.
  The Man Who Would Be King en l' American Film Institute Catalog de l'American Film Institute.
  The Man Who Would Be King en Box Office Mojo.
  The Man Who Would Be King en Rotten Tomatoes.

Categoría:Cintas ambientadas en a India
Categoría:Cintas ambientadas en Afganistán
Categoría:Cintas ambientadas en os anyos 1880
Categoría:Cintas con banda sonora orichinal de Maurice Jarre
Categoría:Cintas con dirección de fotografía d'Oswald Morris
Categoría:Cintas con guión de Gladys Hill
Categoría:Cintas con guión de John Huston
Categoría:Cintas con montache de Russell Lloyd
Categoría:Cintas d'Estaus Unius
Categoría:Cintas d'o Reino Uniu
Categoría:Cintas de cine d'aventuras
Categoría:Cintas dirichidas por John Huston
Categoría:Cintas en anglés
Categoría:Cintas interpretadas por Christopher Plummer
Categoría:Cintas interpretadas por Michael Caine
Categoría:Cintas interpretadas por Saeed Jaffrey
Categoría:Cintas interpretadas por Sean Connery
Categoría:Cintas interpretadas por Shakira Caine
Categoría:Cintas producidas por John Foreman
Categoría:Cintas rodadas en Anglaterra
Categoría:Cintas rodadas en Chamonix
Categoría:Cintas rodadas en Marruecos
Categoría:Cintas rodadas en Utah